ועדת הכספים, כנסת 18, פרוטוקול מספר 820, 2011-07-18 11:20

משה גפני: אני מחדש את ישיבת ועדת הכספים.

משה גפני: אני מבקש לומר לחברי הוועדה והאורחים שקיבלתי פנייה – תכף אני אאפשר לחברת הכנסת רונית תירוש שכתבה לי על זה – לגבי מצבה המתדרדר של העיר שדרות ונאמר שהממשלה – ותלוי איזה משרד, בעיקר משרד האוצר – מבקשת לשים חשב מלווה לשדרות.

משה גפני: אני חושב שזאת שערורייה בכל קנה מידה.

משה גפני: זאת אומרת, זה הפרס שמקבלת עירייה שפועלת ועומדת בחזית הקשה ביותר של הערים בישראל, עומדת במשך שנים ועומדת בגבורה.

משה גפני: עומדת מול מטחי הקסאמים והעירייה מתפקדת באופן יוצא מהכלל.

משה גפני: אני מלווה את שדרות מאז שאני כאן בוועדה כיושב ראש הוועדה, וגם לפני כן, אבל כיושב ראש הוועדה אני יודע על הקיצוצים שנעשו במענקי האיזון של העיר ובכל מיני דברים שאני לא רוצה לפתוח אותם עכשיו כיוון שאני מקווה שהתהליך הזה הולך ומשתנה.

משה גפני: כתוצאה מהקיצוצים שנעשו על ידי משרדי הממשלה שהיו צריכים לסייע לשדרות כמו לישובים אחרים, גרמו לכך שלעירייה יש גירעון ותוצאת הדבר היא שרוצים או רצו למנות חשב מלווה.

יעקב אדרי: זה גם בניגוד לעמדתו של שר הפנים.

דוד בוסקילה: ממנים.

משה גפני: הממשלה לא שינתה את ההחלטה?

דוד בוסקילה: לא שינתה.

משה גפני: תכף נשמע אותך.

משה גפני: אני חושב שהדבר הזה הוא חמור ואני חושב שאסור לעשות זאת.

משה גפני: אנחנו צריכים לדון בעניין, לקבל החלטה ולומר לממשלה את מה שיש לנו לומר.

משה גפני: לפני שאני אאפשר לדוד בוסקילה ראש העיר ולפני שאני אאפשר לבוחבוט, חברת הכנסת רונית תירוש שהציעה בין היתר גם את ההצעה הזאת.

רונית תירוש: תודה אדוני היושב ראש.

רונית תירוש: אני כמובן חושבת שצריך לשמוע את ראש העיר שדרות.

רונית תירוש: קיבלתי פנייה שבמשך השנים האחרונות חלו על העיר גזרות ועוד גזרות ועוד גזרות כאשר בסך הכול המצטבר קוצצו מקופת הרשות 21.4 מיליון שקלים.

רונית תירוש: אני הבנתי שבחודש האחרון ראש העיר התקשה לשלם משכורות לעובדים.

רונית תירוש: הזכרת כבר את הנושא של החשב המלווה.

רונית תירוש: אני לא חושבת שיש מה להוסיף על הנימוקים שהועלו קודם לכן במסגרת הצעת החוק שכרגע הצבענו עליה, אבל אני חושבת שצריך לעשות מעשה ולגרום לשר האוצר לחזור בו מהחזרה בו.

רונית תירוש: זאת אומרת, ראש העירייה פנה לשר הפנים, ביקש תוכנית הבראה לנוכח הקיצוצים המתמשכים והפערים שנוצרו אצלו בקופה והגירעונות, שר האוצר הסכים לזה אבל חזר בו.

משה גפני: מה זאת אומרת שר האוצר הסכים וחזר בו?

רונית תירוש: הסכים לתוכנית ההבראה ששר הפנים נאות לתת לעיר שדרות אבל אז הוא חזר בו ולא ברור למה.

משה גפני: תכף נשמע.

רונית תירוש: אולי ראש העיר יסביר מדוע.

רונית תירוש: אני ביקשתי את הדיון הזה על מנת להחזיר לפחות את תוכנית ההבראה.

רונית תירוש: אם יהיה לנו את החוק, אדרבה ואדרבה, אבל כל עוד, ובמקביל, לפחות שתהיה תוכנית ההבראה ששר האוצר כן הסכים לה ואחר כך חזר בו.

שי חרמש: המשא ומתן על תוכנית ההבראה מתנהל כמעט תשעה חודשים.

דוד בוסקילה: לא.

דוד בוסקילה: שנה וחצי.

שי חרמש: השלבים שלפחות אני מכיר.

משה גפני: אני מכיר את כולם.

משה גפני: אתה מכיר חלק.

משה גפני: צודק ראש העיר.

שי חרמש: כן, אני מכיר חלק.

שי חרמש: אין ויכוח על הנתונים הכספיים.

שי חרמש: אין ויכוח שמענק האיזון של העיר ירד בסדר גודל שהוא מבטא כמעט אחד לאחד את גודל הגירעון של העיר.

שי חרמש: אני הייתי מעורב בנושאים האלה גם עם שר האוצר ואמרתי שיש כאן גם מימד פרסונאלי ואני אומר זאת ברצינות.

שי חרמש: יושב כאן ראש עיר שהיה גזבר העירייה, שהיה ראש העיר, שחזר להיות ראש העיר ושבין לבין היה בעצמו חשב מלווה.

דוד בוסקילה: דרך אגב, גם הגזבר שלי הוא חשב מלווה.

שי חרמש: במציאות הזאת יושב ראש עיר כל כך ותיק שגם היה גזבר וגם היה חשב מלוה, וגם הגזבר שלו היה חשב מלווה.

רונית תירוש: וגם הוכיח הצלחות.

שי חרמש: יש כאן קוריוז.

שי חרמש: הגירעון המצטבר כרגע הוא חד חד-ערכי אחד לאחד בעקבות הורדת המענק.

שי חרמש: גם בנתונים הפרסונאליים – מי שעומד בראש הרשות היה הגזבר – אם היו באים אלי, ואני לא חבר כנסת, ומבקשים אותי להיות חשב מלווה בשדרות, יש חשב מלווה על חשב מלווה.

שי חרמש: יש כאן בעיה אמיתית שבתוכניות ההבראה מובנה חשב מלווה.

שי חרמש: הבנתי את העניין אבל היות שידענו להחריג גם קודם את שדרות כי שדרות היא עדיין שונה מכל מציאות אחרת – וזה מה שהצעתי לשר האוצר והוא לא קיבל – הייתי מציע לא לקחת חשב מלווה אלא שיהיה מעקב חודשי אחר תזרים המזומנים של העירייה.

שי חרמש: אין לעירייה נכסים.

שי חרמש: אם העירייה נופלת, אתה תוך חודש רואה את זה.

שי חרמש: תעשה מעקב של חצי שנה, כל חודש תגיד לראש העיר או לגזבר שב-31 לחודש אוב-1 לחודש יתייצב אצל הרפרנט במשרד האוצר ויראה לו את דוח מצב חשבון הבנקים שלו.

שי חרמש: אם כעבור חצי שנה מתברר שהעירייה שוקעת ומתדרדרת, נשית עליה את כל העולם ואשתו.

שי חרמש: כרגע עזוב אותו, תן לו להוכיח את עצמו ולהראות שהוא יודע מה לעשות.

משה גפני: מה הייתה התשובה?

שי חרמש: התשובה הייתה לא.

משה גפני: עכשיו תיארת לנו חיים שכאלה?

משה גפני: אתה מספר לנו את הדיאלוג?

משה גפני: אתה רוצה שאני אספר לך על הדיאלוגים שלי עם שר האוצר?

שי חרמש: ועדת הכספים יכולה להציע את ההצעה הזאת.

שי חרמש: בחצי השנה הקרובה, תוכנית הבראה ובקרה חודשית ואם כעבור חצי שנה תברר שהעירייה מתדרדרת, ימונה חשב מלווה.

שי חרמש: ראה את זה כהצעה להחלטה.

משה גפני: תודה.

משה גפני: אני מודה לך.

מירי רגב: הדיון עכשיו הוא על שדרות או על ערי הפריפריה?

שי חרמש: על שדרות.

משה גפני: אנחנו התחלנו את הדיון על למה זרקו אותך מהמאהל.

מירי רגב: נכון.

מירי רגב: אתה לא מוריד את מחירי הדיור.

מירי רגב: למה ביטלת את הדיון היום עם שר האוצר?

משה גפני: גם כרמל שאמה מהמפלגה שלך ביטל.

מירי רגב: למה אתה ביטלת?

שי חרמש: את אשמה כי את מציעה הצעות וכשבאים להצביע, את מצביעה נגד.

מירי רגב: כשהעליתי את הצעת החוק לפני שבועיים לגבי פיקוח על שכר דירה, שקל זה לא דורש מהממשלה.

משה גפני: מה את רוצה ממני?

משה גפני: אל תצביעי לליכוד.

מירי רגב: אני אצביע לליכוד ואני אתקן.

משה גפני: אז מה את באה בטענות?

מירי רגב: לא אליך.

משה גפני: מי מנע את זה ממך?

משה גפני: איש יהדות התורה או איש ליכוד?

רונית תירוש: אדוני היושב ראש, אנחנו בשדרות.

משה גפני: כל הזמן את באה בטענות.

משה גפני: מה אני אשם?

משה גפני: אומרים שיש לך כוח בפריימריס.

מירי רגב: זה מה שחשוב לי, מה שהציבור חושב עלי.

שי חרמש: ראינו אותך אחרי שגירשו אותך, מה הציבור חושב עליך.

מירי רגב: זה סיקור שמאלן של מרצ.

שי חרמש: רק לשמאלנים אין דירות.

שי חרמש: רק לליכוד יש דירות.

מירי רגב: הליכוד מקבל שר אוצר ופקידי אוצר מוכשרים כמו שיש לנו וזה הדבר החשוב.

משה גפני: רבותיי, החלק האומנותי הסתיים.

משה גפני: שלמה בוחבוט פנה אלי וביקש ממני, היות שמתקיים הדיון על שדרות, להעלות את העניין - הוא שלח לי גם מכתב – של ערי הפריפריה בכלל ואני מאפשר לו לעשות את זה עכשיו.

משה גפני: אחרי כן אנחנו חוזרים לשדרות.

שלמה בוחבוט: בפניכם מונח האני מאשים של הפריפריה .

שלמה בוחבוט: הדברים שאני עומד לומר מתייחסים גם לנושא של חשב מלווה.

שלמה בוחבוט: לצערי הרב אנחנו חיים במדינה שלא לוקחת את הדברים ברצינות והתוצאה הזאת של הנושא של הדיור, כולם יורים ולכל אחד יש הצעות אבל בסופו של דבר, לאותם צעירים לא יהיו דירות.

שלמה בוחבוט: אגב, זאת ההזדמנות להגיד לכם שגם בערי הפריפריה אין דירות.

שלמה בוחבוט: אדוני היושב ראש, שדרות וערי פיתוח אחרות נכנסו לגירעונות אדירים באשמת האוצר, באשמת מדיניות האוצר.

שלמה בוחבוט: מדיניות האוצר לא התחילה ונגמרה בנושא מענקי איזון וחשוב לדעת את הדברים האלה.

שלמה בוחבוט: כל רשות מקומית, אני אתחיל בחינוך.

שלמה בוחבוט: אני לא יודע אם שמעתם על מה שנקרא צו חינוך.

שלמה בוחבוט: הגענו למצב אבסורדי שבחינוך הרשויות המקומיות – וזה פלט לכל המדינה, זה לא שבמעלות משלמים פחות ובתל אביב משלמים יותר – אני משלם, גם ערד וגם שלומי ובשדרות, אותו הדבר כמו בתל אביב.

שלמה בוחבוט: מה שנקרא צו חינוך.

שלמה בוחבוט: היוצרות השתנו.

שלמה בוחבוט: במקום שהמדינה תשלם 75 אחוזים, אני משלם 80 אחוזים והמדינה משלמת 20 אחוזים.

שלמה בוחבוט: זה אבסורד לא נורמאלי.

שלמה בוחבוט: אם אני אקח רק את מה שאני משלם במעלות – ואותו הדבר בשדרות וכולי – אני משלם חמישה מיליון שקלים אחזקת בתי ספר וגני ילדים בחינוך המיוחד.

שלמה בוחבוט: משרד החינוך הפסיק לשלם עבור בדק בית.

שלמה בוחבוט: אין דבר כזה בדק בית.

שלמה בוחבוט: משרד הפנים הוריד את תקציבי הפיתוח.

שלמה בוחבוט: משרד הבינוי והשיכון ביטל מענקים לשיפוץ ושיקום שכונות, שכונות ותיקות, מוסדות ציבור.

שלמה בוחבוט: מה זה אומר?

שלמה בוחבוט: בגלל כל הדברים האלה, רשות מקומית כמו שדרות או קריית שמונה, אנחנו לא יכולים לשפץ בתי ספר, אנחנו לא יכולים לשפץ מסודות ציבור, לא מתנ"סים, לא כלום.

שלמה בוחבוט: למה?

שלמה בוחבוט: ירדו כל התקציבים האלה.

שלמה בוחבוט: רבותיי, מענקי איזון.

שלמה בוחבוט: מענקי האיזון משנת 2003 ירדו בחמישים אחוזים ברשויות מקומיות.

שלמה בוחבוט: בעצם יש מה שנקרא מצ'ינג, מדינת ישראל, שרי האוצר ופקידי האוצר הביאו דבר מאוד חכם.

שלמה בוחבוט: אמרו שנדפוק את כל ערי הפריפריה.

שלמה בוחבוט: איך לא יבואו בטענות?

שלמה בוחבוט: ביטוח לאומי למשל מאשר לי להקים מרכז יום לקשיש.

שלמה בוחבוט: המרכז עולה חמישה מיליון שקלים והם אומרים לי שאני אתן מיליון שקלים מצ'ינג.

שלמה בוחבוט: אין לי מיליון שקלים.

שלמה בוחבוט: מה אני עושה?

שלמה בוחבוט: אני לא בונה.

שלמה בוחבוט: אז הוא לוקח את מרכז היום לקשיש, הולך לרעננה ובונים שם כי שם מוכנים לתת שני מיליון שקלים.

שלמה בוחבוט: אתה מבין מה קורה?

שלמה בוחבוט: הטוטו למשל, שם זה לא רק מצ'ינג של עשרה או עשרים אחוזים אלא הם אומרים לך שהם מאשרים לי מגרש כדורגל בחמישה מיליון שקלים והתנאי הוא שאני משתתף בארבעים אחוזים.

שלמה בוחבוט: אדוני היושב ראש, חשוב שכל הדברים האלה יהיו מונחים לפניך.

שלמה בוחבוט: המצב הוא קטסטרופאלי.

שלמה בוחבוט: יש התמוטטות בערי הפריפריה והבדיחה הכי גדולה ומרגיזה היא שהיות אנחנו לא יכולים לעשות שום דבר – וסביר להניח שגם אתם לא יכולים לעשות – שהממשלה ברוב חוצפתה באה לאחד כמו דוד בוסקילה ואומרת לו חשב מלווה.

שלמה בוחבוט: על מה חשב מלווה?

שלמה בוחבוט: למה לא שמו חשב מלווה על שר האוצר ופקידי האוצר על כל הפאשלות?

שלמה בוחבוט: למשל, מרכבה.

שלמה בוחבוט: כמה התחילו?

שלמה בוחבוט: יצא במכרז 500 מיליון שקלים והגיעו למיליארד שקלים.

שלמה בוחבוט: מה עם אותן קרוניות בירושלים, הרכבת הקלה בירושלים?

שלמה בוחבוט: התחילו בשניים וחצי מיליארד, עומדים כבר על שלושה וחצי מיליארד ועוד לא גומרים.

שלמה בוחבוט: מדוע לא שמים להם חשב מלווה?

שלמה בוחבוט: אגב, כולנו בתוכניות הבראה.

משה גפני: אגב, זה לא רק שר האוצר הנוכחי.

שלמה בוחבוט: כולם.

שלמה בוחבוט: אני לא מדבר על שר האוצר הנוכחי.

שלמה בוחבוט: אני אומר לך שזאת חוצפה ואני לא מבין מדוע בוסקילה הסכים לחשב מלווה.

שלמה בוחבוט: זה עלבון לבן אדם.

שלמה בוחבוט: מונחים לפניכם התקציבים ואני שואל אתכם שאלה.

שלמה בוחבוט: עוד פעם לתת דוגמה?

שלמה בוחבוט: התקציב שלי לפני ארבע שנים היה 110 מיליון שקלים אבל הוא ירד ל-94 מיליון שקלים.

שלמה בוחבוט: איך אפשר לנהל רשות מקומית כזאת?

שלמה בוחבוט: אתם יודעים שבשלומי יש לכם טעויות, אתם לא מבקרים, בשלומי עזריאלי בנה שלושה מגדלים והוא משלם חמישה מיליון שקלים ארנונה שנתית ולכן הורידו לו משבעה מיליון שקלים לשנה לשלושה מיליון שקלים בשנה.

שלמה בוחבוט: אתה מבין את זה?

שלמה בוחבוט: אני אומר את זה בצינות.

שלמה בוחבוט: שלומי פתאום התעשרה?

שלמה בוחבוט: מעלות פתאום התעשרה?

שלמה בוחבוט: קריית שמונה התעשרה?

שלמה בוחבוט: אני שואל אתכם.

שלמה בוחבוט: זה טירוף מערכות וזאת בושה.

שלמה בוחבוט: אני אומר לכם שזאת בושה וחרפה שעכשיו באים אלינו ואומרים לנו לקחת חשב מלווה.

שלמה בוחבוט: אני מבין שרשות מקומית לא מתפקדת, לא גובה ארנונה, לא גובה מסים ולא עושה שום דבר, אבל ברגע שמוכיחים לך שבגלל שהמדינה קיצצה לאורך כל הדרך – ואני יודע שדוד ידע לדבר טוב ממני והוא יציג את הדברים האלה – רבותיי, אנחנו בקריסה טוטאלית.

שלמה בוחבוט: יש לכם את החומר וזה כתוב בו שחור על גבי לבן.

שלמה בוחבוט: אתם יכולים לבדוק.

שלמה בוחבוט: חברת הכנסת מירי רגב, ראש הממשלה לא מתייחס.

שלמה בוחבוט: אני כותב לו מכתבים כבר יותר משנה בנושא הדיור והזהרתי אותו ואמרתי לו שיהיו מאהלים גם בערי הפריפריה אבל הוא לא מתייחס.

שלמה בוחבוט: שר האוצר לא מתייחס.

שלמה בוחבוט: לכן קיבלנו החלטה שהחל מיום ראשון הבא אנחנו יוצאים למאבק.

שלמה בוחבוט: הערים הגדולות לא רוצות לשבות ?

שלמה בוחבוט: שלא ישבתו.

שלמה בוחבוט: ערי הפריפריה מיום ראשון מתחילים לצאת למאבק.

שלמה בוחבוט: אני קורא לך אדוני היושב ראש, רבותיי, הקימו את ערי הפריפריה כזרוע ביטחונית של מדינת ישראל ולכן תפסיקו לדבר על ביטחון.

שלמה בוחבוט: אם אין לי כביש מהיר, על איזה ביטחון אתה מדבר?

שלמה בוחבוט: יש לי ביטחון כלכלי?

שלמה בוחבוט: צעירים עוזבים.

שלמה בוחבוט: אנחנו ערים של יופי, אנחנו ערים של מערכות חינוך מצוינות, אנשים יפים, קלטנו עולים מברית המועצות בעשרות אחוזים, מעלות לבד קלטה חמישים אחוזים, ועשינו את כל הדברים האלה.

שלמה בוחבוט: למה המדינה נגדנו?

שלמה בוחבוט: מדינת ישראל נגד ערי הפריפריה.

משה גפני: מעלות היא עיר יפה.

שלמה בוחבוט: כל הערים.

שלמה בוחבוט: לך לערד, לך לנצרת עלית, אבל המדינה נגדנו.

שלמה בוחבוט: אלוהים אדירים.

שלמה בוחבוט: אתם מדברים על דיור?

שלמה בוחבוט: לי במעלות יש שכונה אבל עשרים שנים אני לא מצליח לבנות.

שלמה בוחבוט: עד שקיבלתי הרחבת שטח שיפוט, עד ששר הפנים חתם, עד שזה הגיע לוועדה המחוזית, כל הבלופים האלה שבאים אליכם ומספרים סיפורים.

שלמה בוחבוט: רבותיי, צריך תכל'ס.

שלמה בוחבוט: ערי הפריפריה זקוקים להבראה מיידית, ועל מה אנחנו מדברים?

שלמה בוחבוט: המדינה עשירה.

שלמה בוחבוט: אדוני היושב ראש, יש לכם הרבה כסף אלא שהחלוקה היא לא צודקת ולא נכונה.

שלמה בוחבוט: עם כל הכבוד לנגיד בנק ישראל שהחליט על המשכנתאות, אבל לא אמר שבערי הפריפריה יקבלו משכנתא יותר גדולה מאשר במרכז הארץ.

שלמה בוחבוט: רבותיי, צריך להתעורר.

שלמה בוחבוט: אני חושב שהמפגש הזה חייב להתחיל היום.

שלמה בוחבוט: חייבים להזמין לכאן את ראש הממשלה ואת שר האוצר כי אנחנו לא מצליחים.

שלמה בוחבוט: 36 שנים אני ראש עיר ואתה תראה מה אני אעשה במערכת הבחירות.

שלמה בוחבוט: רק למי לא להצביע.

שלמה בוחבוט: אני לא אגיד למי להצביע אלא למי לא להצביע כי לא יעלה על הדעת אבל אין מי ששומע אותך בירושלים.

שלמה בוחבוט: יש אטימות.

שלמה בוחבוט: אז מה, לא לדבר יפה?

שלמה בוחבוט: אנחנו מדברים יפה, אנחנו לא משמיצים, אבל גם לא פוגשים אותנו.

שלמה בוחבוט: אני 35 ראש עיר ואני לא זוכר שראש ממשלה לא פוגש אותנו.

דוד בוסקילה: אבל כשכבר פוגשים אותך, מה יוצא מזה?

דוד בוסקילה: פוגשים אותך, אבל לא יוצא מזה כלום.

שלמה בוחבוט: אבל גם לפגוש.

שלמה בוחבוט: כואב לי הלב על כל מה שקורה, על כל הבנייה לתפארת שבונים והכל נופל.

שלמה בוחבוט: חבר'ה, איך מדינת ישראל לא מתביישת.

שלמה בוחבוט: קריית שמונה, סמל של עמידה.

שלמה בוחבוט: ארבעים שנים.

שלמה בוחבוט: סוגרים ספרייה, סוגרים את המתנ"ס והעיר הזאת הולכת ומתרוקנת.

שלמה בוחבוט: למישהו איכפת?

שלמה בוחבוט: את מישהו זה מעניין?

שלמה בוחבוט: מישהו בא אליו וקיים שם ישיבות ממשלה?

שלמה בוחבוט: מה קרה לעם הזה?

שלמה בוחבוט: השתגעתם?

שלמה בוחבוט: אנחנו צריכים לפנות לאו"מ?

שלמה בוחבוט: למי לפנות?

יעקב אדרי: הבעיה שלך היא שאתה משכנע את המשוכנעים.

יעקב אדרי: אנחנו אתך.

יעקב אדרי: אתה צודק בכל מה שאתה אומר.

משה גפני: אני מסכים לחלוטין עם הדברים.

משה גפני: האוצר, אני מבקש התייחסות לשדרות ואם אתם יכולים להתייחס גם לנושא הכללי, נשמח מאוד, אבל קודם כל תתחילו בשדרות.

יעקב אדרי: זה לא פייר שמורידים עליהם את זה.

משה גפני: אומר יעקב אדרי שזה לא פייר שמורידים עליכם את התיקים האלה.

משה גפני: אני לא רוצה לפגוע בכם.

יעקב אדרי: לא, אני לא פוגע.

יעקב אדרי: הם מאוד מכובדים בעיניי.

קרן טרנר: אנחנו רגילים להערות האלה.

יעקב אדרי: אני לא אומר את זה כדי לפגוע, חלילה.

יעקב אדרי: אני אומר שזאת מדיניות של ראש הממשלה ושר האוצר ולא שלכם.

משה גפני: תני הסבר מקצועי.

קרן טרנר: אני יכולה לתת את הטיעונים המקצועיים שאני חושבת שהם עמדו גם לנגד עיני שר האוצר כאשר הוא החליט את שהחליט.

משה גפני: מה זאת אומרת עמדו לנגד עיניו של שר האוצר?

משה גפני: אתם הבאתם לו את הנתונים.

משה גפני: רק שאני אבין דבר אחד.

משה גפני: היות שאני לא למדתי באוניברסיטה, אני לא יודע איך זה הולך בחלוקה הממשלית מבחינת משטר דמוקרטי.

משה גפני: זאת אומרת, יש משרד מקצועי שקוראים לו משרד הפנים – תקני אותי אם אני טועה כי אני למדתי בכולל ואתם למדתם כנראה כלכלה, ממשל ואזרחות ואתם יודעים יותר טוב ממני – ואפילו יש שר פנים.

משה גפני: תפקידו של המשרד, כי אחרת הם סתם מקבלים שם משכורת, גם הפקידים וגם השרים, הוא לעקוב אחרי מה שקורה ברשויות.

משה גפני: הם נותנים להן את מענקי האיזון, הם נותנים להן את התקציבים המיועדים לאחזקת הרשות המקומית והם צריכים לעקוב מקצועית האם צריך חשב מלווה או לא.

משה גפני: זה התפקיד של משרד הפנים.

משה גפני: מה התפקיד של משרד האוצר?

שי חרמש: לפקח על משרד הפנים.

משה גפני: אל תעזור לי.

משה גפני: אני עכשיו מדבר מקצועית.

משה גפני: מה התפקיד של משרד האוצר?

משה גפני: אם משרד האוצר מחליט על חשב מלווה בעיר מסוימת, אז בואו נפסיק את המשכורות של אנשי משרד הפנים כי לשם מה הם נמצאים?

משה גפני: רק כדי לגזור סרטים או לעשות טקסים או להיות ביום הזיכרון?

משה גפני: זאת אומרת, איך החלוקה בין משרד האוצר לבין משרד הפנים?

משה גפני: אני פשוט לא מצליח להבין.

משה גפני: כנראה שאם הייתי לומד באוניברסיטה, הייתי מבין, אבל בכולל לא הבנתי את זה.

משה גפני: תתייחסי.

משה גפני: אולי תסבירי לי שבאמת המשרד המקצועי הוא משרד הפנים.

משה גפני: משרד הפנים, לכם יש עמדה?

משה גפני: מי הנציג של משרד הפנים?

סיון להבי: סיון להבי.

סיון להבי: אגף התקציבים במשרד הפנים.

משה גפני: אתם בעד חשב מלווה בשדרות?

סיון להבי: אנחנו קיבלנו עדכון מלשכת מנכ"ל משרד הפנים שהנושא הוסדר מול ראש הרשות ואנחנו מברכים על כך.

יעקב אדרי: אתם בעד או נגד חשב מלווה?

יעקב אדרי: איזו מין תשובה מעורפלת זאת?

משה גפני: אל תתקיף אותו, הוא אתנו.

משה גפני: אתם בעד או נגד מינוי חשב מלווה?

סיון להבי: שר הפנים שלח מכתב לשר האוצר והוא מבקש לחרוג מהסיכום התקציבי שיש לנו מול משרד האוצר ולהחריג את שדרות מהמינוי של חשב מלווה.

יעקב אדרי: הוא נגד.

סיון להבי: מנכ"ל המשרד פגש את ראש העירייה.

משה גפני: שר הפנים שלח מכתב לשר האוצר ובו הוא מבקש משר האוצר לחרוג מהסיכום לגבי שדרות ולא למנות חשב מלווה.

סיון להבי: אמת.

משה גפני: שר הפנים הוא גם סגן ראש הממשלה, הוא אחראי על הרשויות המקומיות.

משה גפני: למה הוא צריך לבקש את זה משר האוצר?

משה גפני: למה הוא לא מחליט?

סיון להבי: מכיוון שבמעמד העמדת המסגרת התקציבית לתוכניות הבראה נחתם מסמך בין המשרדים ובנושא הזה קבוע במסמך שככל שרשות רוצה להיכנס לתוכנית הבראה, היא מחויבת לחשב מלווה אלא אם יש הסכמה בין השרים.

סיון להבי: הנוהל קובע שעל שר הפנים לפנות למשרד האוצר בבקשה להחריג רשות.

יעקב אדרי: אני מבין שבעניין הזה אין הסכמה.

משה גפני: עכשיו נשמע את משרד האוצר.

משה גפני: זאת אומרת, עמדת שר הפנים היא שבשדרות לא צריך חשב מלווה ולהכניס אותם לתוכנית הבראה בלי חשב מלווה.

משה גפני: עדיין לא התקבלה תשובה משר האוצר.

סיון להבי: התקבלה.

משה גפני: שר האוצר לא אמר לי כך.

משה גפני: רק רגע, אולי אני טועה.

משה גפני: טוב, לא חשוב מה שהוא אמר לי כי הוא דיבר אתי בלילה.

משה גפני: עכשיו את, קרן.

משה גפני: אחרי שביררנו את החצי של משרד הפנים, הבנתי מה הקשר בין משרד הפנים למשרד האוצר.

משה גפני: עכשיו הכול בסדר.

קרן טרנר: תוכניות ההבראה בכלל מחייבות חשב מלווה.

קרן טרנר: פנה שר הפנים לשר האוצר בבקשה לחרוג לעניין שדרות.

קרן טרנר: בתגובה אנחנו ביקשנו ממשרד הפנים לקבל נתונים שתומכים בבקשה הזאת לחריגה.

קרן טרנר: לא רק שלא קיבלנו נתונים שתומכים בעניין הזה, חבר הכנסת חרמש, לגבי הנתונים שהצגת, ככל הנראה לא עומדים לנגד עינינו אותם הנתונים.

דוד בוסקילה: הנתונים שלי אושרו על ידי שרון גמבשו.

משה גפני: אני מבקש לאפשר לקרן להציג את הדברים כמותש הם.

משה גפני: אנחנו נצטרך להתמודד מקצועית עם הדברים שלה ונצטרך לקבל החלטה.

משה גפני: אני מבקש לא להפריע לה אלא לאפשר לה להגיד את הדברים במלואם.

קרן טרנר: הנתונים שהועברו אלינו כללו דוח ביקורת של משרד הפנים כאשר מהדוח עולה שיש ליקויים בהתנהלות של העירייה.

קרן טרנר: הענקת הנחות ארנונה למי שלא היו זכאים, דיווח בחסר לביטוח לאומי.

דוד בוסקילה: באיזה שנים?

קרן טרנר: 2009.

שי חרמש: דוח 2009, לאיזה שנה הוא מתייחס?

דוד בוסקילה: ל-2007.

דוד בוסקילה: הוא יצא ב-2009 אבל מתייחס ל-2007.

קרן טרנר: דוח ביקורת שסקר את שנת 2009.

משה גפני: קרן, אני מתנצל, אני לא קולט כמוהם, הם יודעים כבר אבל אני לא.

משה גפני: הדבר הראשון הוא הנחות בארנונה.

משה גפני: רשמתי.

משה גפני: הנחות בארנונה שניתנו שלא כדין.

משה גפני: באיזה שנה הן ניתנו?

משה גפני: לא חשוב מתי ניתן הדוח.

קרן טרנר: בשנת 2009.

משה גפני: בשנת 2009 ניתנו הנחות שלא כדין.

קרן טרנר: לטענת דוח הביקורת של משרד הפנים.

דוד בוסקילה: אני אגיב על זה.

קרן טרנר: עוד בדוח נאמר שיש דיווח בחסר לרשות המסים ולביטוח הלאומי.

קרן טרנר: יש הוצאות שכר מנופחות.

קרן טרנר: משרד הפנים סבור שיש לצמצם את כוח האדם וחמור מכך, אין שיתוף פעולה עם הביקורת לא הפנימית ולא החיצונית.

קרן טרנר: יש חוסר שיתוף פעולה עם רואה חשבון שנשלח מטעם משרד הפנים לרשות עצמה.

קרן טרנר: אנחנו חושבים שעצם הטענה שראש הרשות היה חשב מלווה בעבר, במצב העניינים שהובא בפנינו, לא חשבנו שיש מקום לחרוג.

קרן טרנר: למעשה חשבנו שזה יהיה חוסר אחריות ציבורית שלא לשים שם חשב מלווה.

קרן טרנר: יתרה מזאת, כשאנחנו מסתכלים על המענקים שהופחתו, זה נכון שהופחתו במהלך השנים, בעיקר בגלל שרמת הסוציו-אקונומי עלתה.

יעקב אדרי: פסקו הקסאמים.

יעקב אדרי: צריך להגיד את האמת.

קרן טרנר: אנחנו רואים שבשנה מסוימת כאשר צומצמו המענקים בארבעה מיליון, הגירעון של הרשות גדל בעשרה מיליון.

משה גפני: מה ארבעה מיליון?

קרן טרנר: צומצמו המענקים.

קרן טרנר: מענקי האיזון צומצמו.

משה גפני: רזרבת שר וכל התוספות שהיו?

קרן טרנר: המענקים.

משה גפני: על איזו שנה את מדברת?

קרן טרנר: בין 2008 ל-2009 צומצמו מענקים בארבעה וחצי מיליון שקלים והגירעון עלה בעשרה מיליון שקלים.

משה גפני: וב-2010?

קרן טרנר: בין 2009 ל-2010 צומצמו המענקים בארבעה מיליון שקלים והגירעון עלה עוד מעבר, ל-11 מיליון שקלים.

משה גפני: את מדברת ברצינות על צמצום של ארבעה מיליון שקלים?

משה גפני: ארבעה מיליון שקלים צומצמו בין 2009 ל-2010?

קרן טרנר: כן.

משה גפני: ואם יתברר שצומצמו יותר, מורידים את החשב המלווה?

קרן טרנר: עדיין יש בעיות.

משה גפני: בבעיות האחרות נטפל.

משה גפני: אם צומצמו יותר מארבעה מיליון שקלים?

משה גפני: הרי אני דיברתי אתכם.

משה גפני: נדמה לי שדיברתי עם יונתן ועם רני פינצ'י ועם שר הפנים.

משה גפני: היו צמצומים של למעלה מ-11 מיליון שקלים.

קרן טרנר: יכול להיות.

משה גפני: יכול להיות.

משה גפני: אתכם דיברתי.

משה גפני: אם תברר שהצמצום היה בלמעלה מארבעה מיליון שקלים, מה אז יקרה?

קרן טרנר: עדיין יש כשלים חמורים מאוד בהתנהלות של עיריית שדרות.

דוד בוסקילה: דרך אגב, זה חמור מאוד מה שאת אומרת.

משה גפני: לא חשוב.

משה גפני: מותר לה להגיד כאן הכול.

דוד בוסקילה: זה חמור מאוד מה שאת אומרת.

דוד בוסקילה: היא אומרת דברים לא אחראיים.

משה גפני: דוד, מותר לה להגיד כל מה שהיא חושבת.

משה גפני: כאן אומרים הכול ואף אחד לא יסתיר את הדברים האלה.

משה גפני: יונתן, אתה רוצה להוסיף על דברי קרן?

משה גפני: לא.

משה גפני: נציג משרד הפנים, היא אומרת דברים חמורים.

משה גפני: שר הפנים שולח מכתב לשר האוצר.

משה גפני: הנושא של הקיצוץ בתקציבים היה בסביבות ארבעה מיליון שקלים והגירעון עלה מאוד מאוד.

משה גפני: בשנת 2009 נתנו הנחות בארנונה שלא כדין, לא שיתפו פעולה עם הביקורת הפנימית והחיצונית.

משה גפני: מה, שר הפנים איש לא אחראי?

סיון להבי: כבוד היושב ראש, אני מציע שנקדם את הדיון הזה קדימה.

סיון להבי: אנחנו נמצאים היום בסיטואציה שראש העיר הסכים למינוי חשב מלוה ותוכנית ההבראה תצא לפועל.

דוד בוסקילה: נאנס להסכים.

משה גפני: עם כל הכבוד, אתה לא נבחר ציבור.

משה גפני: נבחר ציבור, אפשר לשאול אותו שאלה והוא עונה על משהו אחר.

משה גפני: מי שהוא איננו נבחר ציבור, כדי לענות על משהו אחר צריך או להתמודד בפריימריס או לעבור את מועצת גדולי התורה.

משה גפני: אין לך אפשרות אחרת.

שי חרמש: אני מציע לך מועצת גדולי התורה.

משה גפני: אל תעזור לי ואל תיתן לו עצות.

משה גפני: הוא יחליט.

משה גפני: כל עוד לא עברת את זה, אתה עונה על השאלות של היושב ראש.

משה גפני: שאלתי שאלה.

משה גפני: מה שיעשה ראש העיר, הוא יאמר כשהוא יקבל את רשות הדיבור והוא יקבל אותה.

משה גפני: אני שואל אותך שאלה.

משה גפני: כל הדברים שנאמרו עד עכשיו, שר הפנים פנה לשר האוצר ואני שואל האם שר הפנים אדם לא אחראי.

משה גפני: מה שקרן אמרה, דובר על עירייה שהיה לה קיצוץ של ארבעה מיליון שקלים והגירעון גדל באופן דרסטי, עקב הקיצוץ רק של ארבעה מיליון.

משה גפני: אחרי כל הדברים שנאמרו כאן על ידי קרן, האם שר הפנים הוא איש לא אחראי?

משה גפני: תענה לי על השאלה.

סיון להבי: שר הפנים הוא איש אחראי.

משה גפני: אז איך הוא עושה דבר כזה?

סיון להבי: הוא לא פנה לשר האוצר לא להעמיד תוכנית הבראה.

סיון להבי: מוסכם על כולם שיש להעמיד תוכנית הבראה.

משה גפני: כן, גם עלי זה מוסכם.

סיון להבי: ייבחנו כל הנקודות שקרן מעלה.

משה גפני: אז איך הוא הציע לו לא לשים חשב מלווה?

סיון להבי: המחלוקת היחידה בין השרים הייתה האם להעמיד לרשות חשב מלווה במסגרת תוכנית ההבראה או לא.

סיון להבי: זה הכול.

משה גפני: הבנתי.

משה גפני: דוד ביסקילה, ראש העיר שדרות, בבקשה.

דוד בוסקילה: לצערי זאת השיטה, אדוני היושב ראש.

דוד בוסקילה: קודם כל, אני מודה לכם על כינוס הוועדה וקיום הישיבה.

דוד בוסקילה: לצערי זאת השיטה לעטוף החלטות אומללות בכסות של להלך אימים על מישהו.

דוד בוסקילה: אפשר להלך אימים על מישהו שלא מבין אבל לא על מישהו שמבין.

דוד בוסקילה: אני רוצה להביא כמה דוגמאות.

דוד בוסקילה: קודם כל, אני דוחה בשאט נפש חמורה את ההאשמות שהטיחה קרן.

דוד בוסקילה: אם היא הייתה טורחת וצועדת שני מטרים לממונה על השכר באוצר, הוא היה אומר לה שיש לי דוח שלו ואני אציג אותו בפניך.

דוד בוסקילה: אין חריגות שכר בעיריית שדרות אלא להפך, כל חריגות השכר שהיו בתקופת כהונתו של קודמי, תוקנו על ידי.

קרן טרנר: לא דיברתי על חריגות שכר.

דוד בוסקילה: דיברת על חריגות שכר.

דוד בוסקילה: למה את אומרת שלא דיברת?

דוד בוסקילה: דיברת על חריגות שכר חמורות.

דוד בוסקילה: אני רוצה לומר יתרה מכך.

דוד בוסקילה: אין הנחות לא חוקיות בארנונה אלא כל ההנחות הלא חוקיות שהיו בארנונה, בוטלו.

דוד בוסקילה: שדרות היא אחד הישובים שמגיע לגבייה, במצבו הקשה, של 86 אחוזים 86 אחוזים גבייה.

דוד בוסקילה: זה הישוב היחידי במדינת ישראל במצבו שהעלה את הארנונה בצורה ריאלית בשישה אחוזים.

דוד בוסקילה: דיווח בחסר לביטוח לאומי במס הכנסה, נשמע חמור מאוד.

דוד בוסקילה: מינינו חברה שתבדוק את התשלומים שלנו למס הכנסה וביטוח לאומי.

דוד בוסקילה: בדקה החברה ואמרה ששילמנו יותר מדיי ושלא נשלם.

דוד בוסקילה: יהיה לנו דיון עם משרד האוצר, עם הממונה על ההכנסות, ועם הביטוח הלאומי והעניין הזה הוא עניין לגיטימי וצעד נכון.

דוד בוסקילה: קרן, אני מציע שנזמן לישיבת הוועדה – על מנת שהטיעונים שלך יופרכו באופן פומבי וחד משמעי – את עידו כספי, המבקר שמונה מטעם משרד הפנים לבקר את הדוח הכספי.

דוד בוסקילה: אני רוצה להגיד לך שהוא ישב אצלי.

דוד בוסקילה: אני לא אגיד לך שהוא האשים במשהו ממה שאת אמרת, אני לא אגיד לך שהוא טען משהו ממה שאת אמרת, הוא הלך אחרי השמועה, כמו שאתם הולכים, אחרי מכתבו של פעיל ליכוד בשדרות ששלח לשר האוצר.

דוד בוסקילה: זה הסיפור.

דוד בוסקילה: פעיל ליכוד שהתמודד מולי בבחירות.

דוד בוסקילה: זה הפעיל ששינה את דעתו של שר האוצר ולצערי גם את דעתה של הפקידות.

יעקב אדרי: אני מציע שלא תעביר את זה לפסים האלה.

דוד בוסקילה: יושבת כאן פקידה ואומרת לי שאני מנהל את העיר באי סדרים חמורים ואני אומר לך שלא מבקר המדינה אומר את זה וכל הדוחות שהגיש מבקרת הפנים למבקר המדינה, כולם נדחו על ידו.

דוד בוסקילה: אני הייתי אצל מבקר המדינה ואין דוח אחד שמאשים את עיריית שדרות במשהו.

דוד בוסקילה: אני אומר לך יותר מזה.

דוד בוסקילה: אני גם כלכלן במקצועי.

דוד בוסקילה: לפני שנתיים וחצי נכנסתי לתפקידי, קיבלתי עיר עם גירעון מובנה של עשרה מיליון שקלים וחוב מצטבר של 38.3 מיליון שקלים.

דוד בוסקילה: עם נתונים אי אפשר להתווכח.

דוד בוסקילה: זה כתוב בנתונים כספיים, בדוח הכספי לשנת 2008.

דוד בוסקילה: כשנכנסתי לתפקידי ב-2 בדצמבר 2008, ירד המענק בשנת 2009 מ-31.5 מיליון שקלים ל-17.7 מיליון שקלים.

דוד בוסקילה: זה לא ארבעה מיליון שקלים.

דוד בוסקילה: תקציב תוספתי לחינוך היה נהוג בשדרות כל השנים, שישה מיליון שקלים, ירד ל-1.2 מיליון שקלים.

דוד בוסקילה: נשארה הורדה נוספת של 4.8 מיליון שקלים.

דוד בוסקילה: תקציב תוספתי, רווחה.

דוד בוסקילה: התקציב הזה עמד כל השנים על מיליון וחצי שקלים וירד ל-0.3 מיליון שקלים בשנה, ירידה של עוד 1.2 מיליון שקלים.

דוד בוסקילה: פעילויות קיץ לילדים שהיו כל השנים, אמרו ששדרות במצב קשה ולכן ניתן לה – והממשלות הקודמות נתנו - 5 מיליון שקלים כל שנה לפעילויות קיץ, ירדו ל-200 אלף שקלים בשנה.

דוד בוסקילה: זאת הפחתה של 4.8 מיליון שקלים לפעילויות קיץ.

דוד בוסקילה: אני רוצה לומר לכם שיגידו שאין קסאמים, אבל מה נעשה?

דוד בוסקילה: פורסם ביום ראשון האחרון דוח על ידי נט"ל, והם לא עובדים אצלי, אוניברסיטת חיפה שלא כפופה לשדרות, ושם נאמר ש-71 אחוזים מקרב ילדי שדרות סובלים מפוסט טראומה.

דוד בוסקילה: שליש מתושבי שדרות המבוגרים עדיין חווים תחושת איום רבה.

דוד בוסקילה: כמעט מחצית מהתושבים חוו פגיעה כלכלית בתחום העבודה והפרנסה.

דוד בוסקילה: אני אומר לכם שאם לא הייתי נולד במדינת ישראל, הייתי חושב אני חי ברפובליקה שאין לה שום יסוד לבסס את כל מה שנאמר על עובדות.

דוד בוסקילה: אני רוצה לומר לך שהעובדות רחוקות כרחוק מזרח ממערב.

דוד בוסקילה: באים ונותנים לך מכה.

דוד בוסקילה: אני לקחתי את העיר הזאת שבורה ובוכייה בדצמבר, לא היה פרח אחד בכבישים של העיר ושי חרמש יכול לספר כי הוא מבקר שם הרבה.

דוד בוסקילה: שיקמתי את התדמית של העיר הזאת, העיר הזאת עמדה עם 600 מבנים נטושים, דירות נטושות, והיום אין דירה אחת פנויה.

דוד בוסקילה: היום מחירי הדיור בשדרות לא שונים מהמחירים במרכז הארץ.

דוד בוסקילה: שכר דירה בדירת ארבעה חדרים בשדרות הוא 3,000 שקלים.

דוד בוסקילה: אין מגרש אחד שמשווק בעיר הזאת ואין עליו שבעה-שמונה קופצים.

דוד בוסקילה: אני, דוד בוסקילה, עמדתי על שתי במות בארצות הברית וקיבלתי פרסים בין לאומיים, אחד על מנהיגות ואחד על ניהול מצטיין של העיר במשבר.

דוד בוסקילה: בכל מדינות העולם יש לגיטימציה לראש עיר, חוץ מאשר במדינה שלו.

דוד בוסקילה: במדינה שלו הפכו אותו למה?

דוד בוסקילה: הפכו אותו לבן אדם אומלל.

דוד בוסקילה: אדוני היושב ראש, אתה ושי חרמש מלווים את המשבר הזה מהרגע הראשון שהוא נוצר ואתה יודע שהוא נוצר חודש אחרי בחירתי.

דוד בוסקילה: אתה יודע שהדברים עלו אליך חודש אחרי בחירתי.

דוד בוסקילה: תגיד לי, כמה בן אדם הכי לא מוכשר יכול להרוס בחודש?

דוד בוסקילה: כמה אפשר להרוס בחודש?

דוד בוסקילה: קיבלתי עיר עם מאתיים עובדים יותר.

דוד בוסקילה: איפה היה משרד האוצר במשך עשר שנים?

דוד בוסקילה: פחדו לדבר כי נפלו שם קסאמים.

דוד בוסקילה: טענתי את הטענה במשרד האוצר ובמשרד הפנים, שאם רוצים לפטר מאתיים עובדים, אני רוצה, אבל בואו נעשה את זה ברגישות.

דוד בוסקילה: פיטרתי 52 עובדים למרות שאין לי הסכמה.

דוד בוסקילה: אם תוכנית ההבראה הייתה מאושרת לפני שנה וחצי, היו פוחתות ההוצאות של העיר בשני מיליון שקלים לחודש.

דוד בוסקילה: למה זה לא פחת?

דוד בוסקילה: בגלל הצעת משרד האוצר.

דוד בוסקילה: משרד האוצר עיכב את העמדת התוכנית.

דוד בוסקילה: שנה וחצי אני מתחנן לתוכנית הזאת.

דוד בוסקילה: על מי צריך חשב מלווה?

דוד בוסקילה: אני לא יודע איפה הרגישות של האנשים, אם אלה שרים, אבל ילדי שדרות שבשנת 2008 קיבלו חמישה מיליון שקלים לחגוג את הקיץ, מקבלים היום מאתיים אלף שקלים והם לא יכולים לחגוג את הקיץ.

דוד בוסקילה: בכובע האחד שלי אני ראש עיריית שדרות, בכובע השני שלי אני יושב ראש פורום ערי פיתוח ואני אומר לך אדוני שאם היינו לוקחים את שדרות כמשל ואומרים ראש עיריית שדרות שגה, ראש עיריית שדרות נהג לא נכון, בסדר, אבל לא יוכל להיות שארבעים ראשי ערי פיתוח – ודרך אגב, רובם היום הם אקדמאים, רובם היום הם אנשים שהוכיחו את עצמם במערכות אחרות – הם חסרי יכולת לעשות דבר.

דוד בוסקילה: כל אחד מהם מוביל מערכת.

דוד בוסקילה: הנפילה הזאת של ערי הפיתוח היא לא מקרית.

דוד בוסקילה: ביום חמישי כינסנו את מזכירות פורום ערי פיתוח ומיום ראשון בכל שבוע יושבתו ארבע ערי פיתוח ברחבי הארץ כאשר הם לא יישארו במקום אלא הם יצטרפו למאהלים של חסרי הדיור.

דוד בוסקילה: ארבע רשויות בכל יום ראשון.

דוד בוסקילה: ב-1 בספטמבר לא נשבית את שמחת הילדים שמתחילים את שנת הלימודים, אבל ב-4 לספטמבר יושבתו כל ערי הפיתוח.

דוד בוסקילה: אני אומר לך אדוני שזה עד הרגע שממשלת ישראל תתעשת.

דוד בוסקילה: ראשי ערי הפיתוח הם לא שק חבטות.

דוד בוסקילה: עוד נקודה אחת אדוני ואני מסיים.

דוד בוסקילה: יבוא האוצר ויאמר, ואני אתן כמה דוגמאות, מי מכסה את הגירעונות של כל הרשויות שיש בהן חשבים מלווים.

דוד בוסקילה: אני הייתי חשב מלווה ואני יצרתי גירעון ברשויות כחשב מלווה כמו כל החשבים המלווים היום.

דוד בוסקילה: יש חשב מלווה עשר שנים בחצור, הגירעון המצטבר הוא 31 מיליון שקלים.

דוד בוסקילה: יש חשב מלווה בקריית שמונה, הגירעון הוא 12 מיליון שקלים.

דוד בוסקילה: יש חשב מלווה באופקים בוועדה ממונה, הגירעון גדל.

שי חרמש: ירוחם, 14 מיליון שקלים.

דוד בוסקילה: ירוחם, 27 מיליון שקלים גירעון מצטבר.

דוד בוסקילה: למנות חשבים מלווים זה בסדר אבל לבוא ולכסות את מה שהם עושים זה לא בסדר?

דוד בוסקילה: אני מבקש ששר האוצר בוא ויגיד שהוא מכסה כל רשות שעוזב חשב מלווה והוא מאפס אותה.

דוד בוסקילה: זה לא יקרה.

דוד בוסקילה: אני מודה לכם.

משה גפני: גם אם הוא לא צודק, הוא מדבר לעניין.

משה גפני: אותי הוא שכנע וזה כבר מזמן ולא היום למרות שהיום, ודאי.

משה גפני: אגב, אתה הסכמת לחשב מלווה?

דוד בוסקילה: מה זה הסכמתי?

דוד בוסקילה: אם אני לא יוכל לשלם את השכר של העובדים ואומר שר האוצר ברדיו שאני הסיבה לכך, אז מה אני יכול לעשות?

שי חרמש: הכניעו אותו.

דוד בוסקילה: אני יכול להילחם נגד מדינה שלמה?

משה גפני: שי, אתה עוזר לי כאילו אני לא מכיר את הסוגיה, כאילו אני לא יודע.

שי חרמש: מותר לי להשמיע את קולי?

שי חרמש: את חוות דעתי הצלולה?

משה גפני: כן, בסדר.

שי חרמש: הכניעו אותו.

משה גפני: מירי רגב, בבקשה.

משה גפני: אחרי כן אני הולך להציע הצעה ואני מבקש שתהיו רגישים.

מירי רגב: אני שומעת כאן את בוסקילה ובאמת אני שומעת בן אדם שמדבר מהלב ומדם ליבו.

מירי רגב: אחד שבאמת רוצה לעשות למען שדרות ולמען ערי הפריפריה.

מירי רגב: הבעיה היא שאני לא שומעת אותו בפעם הראשונה ואני גם שומעת כל כך הרבה ראשי ערים בפריפריה שנמצאים באותה בעיה.

מירי רגב: הרב גפני, אני מאוד מכבדת אותך אבל אני חייבת לומר משהו.

מירי רגב: הקמנו ועדת משנה לנושא הפריפריה.

מירי רגב: יגיד לך טמיר כמה אנחנו משקיעים ביחד עם הממונה החדש, , שמינה יושב ראש מרכז השלטון המקומי כדי באמת לטפל בנושא הזה.

מירי רגב: אבל איזה נציגים שולחים לנו מהממשלה לדיונים האלה?

מירי רגב: איזה תשובות אנחנו מקבלים מהממשלה בדיונים האלה?

מירי רגב: זאת השאלה שאנחנו צריכים לשאול את עצמנו.

מירי רגב: לבוא ולהגיד כל הזמן שיש בעיה, כולנו יודעים את זה.

מירי רגב: לבוא ולומר שהחצר האחורית של המדינה הן ערי הפריפריה, אנחנו יודעים את זה.

מירי רגב: לבוא ולהגיד שיש שביתה, כבר עשו את זה ובטח יעשו את זה עוד פעם.

מירי רגב: אי אפשר יהיה לפתור את הכול, אבל מרגע ששכר הדירה עולה ואנשים קונים את הבתים מעמידר ומיד מעלים את המצב הסוציו-אקונומי ומורידים להם את המענקים, זה טמטום.

מירי רגב: זה טמטום.

יעקב אדרי: זה הוספת חטא על פשע.

מירי רגב: גפני, לא נטפל בכל, אבל בוא נטפל בזה.

מירי רגב: נגיד להם שיעשו סדר כי איך זה יכול להיות שמישהו קנה את הבית שלו של עמידר ומיד אחרי כן, בגלל שהוא בעל דירה, מעלים לו את המצב הסוציו-אקונומי, מורידים לו את המענקים ואז הוא צריך חשב מלווה?

מירי רגב: על זה נקיים דיון.

מירי רגב: אנחנו נעזור להם בדברים הקטנים.

מירי רגב: תראו, יער מורכב מעץ ועוד עץ ועוד עץ ועוד עץ, אם נבוא ונגיד שנטפל בכל, נטפל בכלום.

מירי רגב: בואו ניקח כמה פרויקטים ונחליט שוועדת הכספים יכולה לטפל בהם.

מירי רגב: הדבר הנוסף שאני מבקשת לקיים עליו דיון.

מירי רגב: העלה כאן בוסקילה דבר מאוד חשוב.

מירי רגב: במקומות בהם יש חשב מלווה, עדיין יש בעיה.

מירי רגב: בוא נבקש מהאוצר שיציג לנו איפה יש חשב מלווה, מה התוצאות והאם באמת זה חוסך למדינה או עולה למדינה.

מירי רגב: בוא נראה כמה עולה חשב מלווה למדינה שלנו.

מירי רגב: בוא נראה מה היה קורה אם היו לוקחים את הכסף של החשב המלווה ומשקיעים אותו במדינה.

מירי רגב: זה נושא שאנחנו צריכים לעסוק בו.

מירי רגב: אי אפשר להשאיר אותו ככה.

מירי רגב: אני אומר לך עוד דבר.

מירי רגב: בשבוע הבא יש דיון בוועדת המשנה שלי, אליו אנחנו עושים כאן מאמץ ביחד עם בוחבוט ויחד עם בוסקילה וסמי להביא את כל ראשי הערים כדי לראות מה יצא ממפת העדיפות הלאומית.

קריאה: כלום.

מירי רגב: אם לא יגיעו מנכ"לי המשרדים ואנשי משרד ראש הממשלה, אין לשם מה לקיים את הדיון הזה וחבל לקיים אותו.

מירי רגב: אמרו לנו שיש מענקי מקום לכולם, אבל לך תראה בבאר-שבע שהיא היחידה שלא קיבלה מענקי מקום לדיור.

מירי רגב: שלא יספרו סיפורים וגם על זה אני הולכת להעביר שאילתה למשרד האוצר.

מירי רגב: אם אנחנו רוצים לפתור בעיה, בוא נטפל בה כמו שצריך ולא כל הזמן לטאטא אותה מתחת לשטיח.

משה גפני: תודה רבה.

משה גפני: הרצל שאובי ממועצת שדרות.

הרצל שאובי: אדוני היושב ראש, אני רוצה להעיר הערה חשובה.

הרצל שאובי: אני חבר מועצת העיר למעלה מעשרים שנים ומשמש כממלא מקום וסגן ראש עיר.

הרצל שאובי: אני רוצה לומר שבמהלך התקופה בה ירדו קסאמים על שדרות, בשמונה השנים האחרונות הנהלת העיר שדרות ביקשה מספר פעמים ממשרד הפנים ומהממשלה לבצע תוכנית הבראה בשדרות.

הרצל שאובי: באה הממשלה, בא משרד הפנים ואמר שבשדרות לא מפטרים עובדים, ניתן לכם כסף ואל תפטרו עובדים.

הרצל שאובי: העירייה תקועה עם כל העובדים.

משה גפני: מתי זה היה?

הרצל שאובי: כל השנים האחרונות.

שי חרמש: במלחמה.

הרצל שאובי: כל השנים.

הרצל שאובי: הנהלת העיר ביקשה לבצע תוכנית הבראה, אבל אמרו לה, לא, לא יתכן שבשדרות ייפלו קסאמים ויפטרו עובדים, ניתן לכם כסף, נשפה אתכם במה שצריך, אבל אל תפטרו עובדים.

הרצל שאובי: העירייה תקועה עם כל העובדים האלה עד היום.

הרצל שאובי: בא דוד בוסקילה, ראש העיר החדש, פעם שנייה נבחר, והוא רוצה לבצע תוכנית הבראה, אבל תוקעים אותו ואומרים לו שבלי חשב מלווה אין תוכנית הבראה.

הרצל שאובי: למה?

הרצל שאובי: אתם אמרתם לא לפטר, עכשיו אתם רוצים אחרת.

הרצל שאובי: מה קשור לזה החשב המלווה?

הרצל שאובי: אין לקשור את החשב המלווה בתוכנית ההבראה כי הממשלה לא נתנה לפטר את העובדים.

הרצל שאובי: אני רוצה להעיר הערה חשובה.

הרצל שאובי: אנשים צריכים לדעת מה עובר על שדרות.

הרצל שאובי: אני אבא ל-12 ילדים, כן ירבו, רובם גדולים אבל הילדים הקטנים שלי, שלושה ילדים קטנים, נולדו לתוך תקופת הקסאמים.

הרצל שאובי: אצלי ברוך השם כל הילדים הגדולים מצטיינים אבל שלושת הילדים הקטנים שנולדו לתוך תקופת הקסאמים מתקשים בקריאה ומתקשים בעוד דברים.

הרצל שאובי: אנחנו משלמים למורים, להוראה מתקנת, לאבחונים וכולי, ואף אחד לא מדבר על הדברים האלה.

הרצל שאובי: צריך לדעת שאנחנו בשדרות סובלים בשקט מהדברים האלה.

הרצל שאובי: את זה אף אחד לא רואה אבל חשוב שידעו את זה.

משה גפני: תודה רבה.

משה גפני: אני מודה לך.

שי חרמש: אפשר לעשות כאן מה שנקרא בעברית לא נקייה, מועדון דיבורים.

שי חרמש: אפשר לעשות כאן מהלך אחד פרקטי.

שי חרמש: בעיירות הפיתוח יש בעיה, אבל לא נפתור אותה כאן היום.

שי חרמש: יש בעיה נקודתית של מקום אחד במדינת ישראל שהוא אייקון, הוא סימון בפני עצמו והוא לא עיירות הפיתוח.

שי חרמש: יש את כל עיירות הפיתוח ויש את שדרות.

שי חרמש: לפני שעה העברנו כאן חוק שהוא חוק תפור וייחודי לשדרות.

שי חרמש: הוא לא תפור לכל עיירות הפיתוח למרות שיש בעיות בכל מקום.

שי חרמש: העוצמה היחידה שלנו כרגע לבוא ולומר למשרד האוצר שאנחנו מבקשים לתת לשדרות חצי שנה תוכנית הבראה בביצוע עצמי והוועדה מוכנה ללוות את ביצוע תוכנית ההבראה הזאת בדיווח חודשי.

שי חרמש: אם יתברר ב-31 בדצמבר 2011 או חודש קודם שהעירייה כושלת, אנחנו נבוא ונציע את החשב המלווה.

שי חרמש: תנו לעיר הזאת ולצוות שלה חצי שנה להתמודד לבד.

יעקב אדרי: חצי שנה לא מספיקה.

יעקב אדרי: זאת צריכה להיות שנה.

שי חרמש: אם נקבל את ההחלטה הזאת, עשינו משהו.

שי חרמש: אם לא, זה מועדון דיבורים, זה עוד פרוטוקולים ועוד קשקושים כשחברי הכנסת נכנסים ויוצאים.

שי חרמש: בואו ניתן לעיר הזאת חצי שנה גרייס לנהל את זה.

שי חרמש: כשלה, אנחנו נבקש למנות חשב מלווה.

משה גפני: תודה רבה.

זבולון אורלב: זה בסמכותנו לקבוע חשב מלווה?

משה גפני: לא, לא בסמכותנו.

זבולון אורלב: אבל בסמכותנו מה לעשות בסדר היום בבקשות של האוצר.

משה גפני: כן.

משה גפני: אתה ותיק כאן ואתה יודע מה הסמכות ומה לא הסמכות.

משה גפני: חבר הכנסת אורלב, אומר לך מה הבעיה שלי, לא היית בבוקר, כי אני כבר כמה שבועות מתגלגל עם העניין הזה.

משה גפני: בעבר כשהייתי עושה סנקציות על הממשלה עם מה שיש לנו סמכות, אני מיד הייתי מקבל טלפון מהדרגים הבכירים ביותר במדינה.

משה גפני: היום לצערי הרב אני לא מקבל את הטלפונים האלה.

משה גפני: אתה יודע איזה נזק גרמתי בשבועות האחרונים למשרד האוצר?

שי חרמש: הם התייאשו ממך.

משה גפני: לא, הם לא התייאשו, הבעיה שאין מנהיגות.

משה גפני: אני כאזרח חרד.

משה גפני: יש כאן דברים שנעצרים.

משה גפני: היום באה הממשלה לכאן עם שני חוקים שרצו לא להעביר אותם.

משה גפני: הם עברו.

משה גפני: אתה יודע את זה.

משה גפני: הם אמרו לך אתמול בלילה בבית הקפה שהממשלה מתנגדת להעביר היום את החוק, אבל החוק עבר או לא עבר?

משה גפני: עבר.

דוד בוסקילה: את מענקי האיזון לא אישרו עד היום.

משה גפני: יהיה בסדר.

משה גפני: אני עכשיו רוצה לומר לוועדה ואני מבקש ממשרד האוצר להיות גמישים.

משה גפני: אני בין כה וכה עצבני, אל תוסיפו לי.

משה גפני: אני כופר בעניין של מה ששלמה בוחבוט אמר, והוא דיבר מאוד יפה, על כוחה של ועדת הכספים.

משה גפני: אני אומר לכם שאנחנו מתחילת הקדנציה הזאת עובדים על הנושא של מענקי האיזון והצלחנו.

משה גפני: אז לומר שהחלק שלנו הוא חמישה אחוזים או חמישים אחוזים או שלושים אחוזים או שמונים אחוזים, אני לא יודע להגיד, אבל אני יודע שתרמנו תרומה רבה וגם אז נאמר שאין לנו סמכות ואנחנו לא יכולים להעלות את מענקי האיזון אבל מענקי האיזון עלו.

משה גפני: מענקי האיזון זה דבר מאוד משמעותי.

משה גפני: אנחנו פשוט מחקנו את חרפת שינוי, של שר הפנים שהיה בשנת 2003.

משה גפני: אני מתכוון לאותה ישיבה שהייתה ישיבה טראומתית ונוראה, הוא אמר שראשי הערים הם גנבים.

משה גפני: הוא לא כאן, אז לא חשוב.

משה גפני: אני עכשיו עוזר לו בתפקיד אחר שהוא עושה.

משה גפני: על כל פנים, המציאות הזאת נמחקה.

משה גפני: לא נמחקה מספיק, אבל נמחקה.

משה גפני: אנחנו תרמנו לעניין תרומה רבה ואני מקווה שנתרום גם לעניין הזה.

משה גפני: אני אומר לכם מעדות אישית, לא רק מדיונים שהתקיימו כאן או מאמירות שאומר דוד בוסקילה, שאני באופן אישי – גם שי חרמש ועוד חברים אחרים בוועדה – מול משרד האוצר ומול משרד הפנים עומד על הבעיה של הקיצוצים שנעשו לשדרות ונעשו קיצוצים באופן דרסטי.

משה גפני: יש לי את הניירות, יש לי תיק על שדרות אצלי בלשכה ואני יכול להביא אותו.

משה גפני: נעשו קיצוצים.

משה גפני: מה שאת אומרת, קרן, על ארבעה מיליון שקלים, את מדברת על סעיף קטן אחד.

משה גפני: יש מערכת שלמה של קיצוצים שנעשו לעיר הזאת.

משה גפני: אם היה מגיע לכאן חייזר מהעולם החיצון והיה רואה את מה שקורה כאן במדינה והיה שומע מה זה שדרות ומה שאמר הרצל שאובי על הילדים הקטנים שלו, שאני מכיר, עומד משרד האוצר ואומר: לא, אני אשפיל את ראש העיר, אני אשים לו חשב מלווה.

משה גפני: האיש העלה את העיר הזאת.

משה גפני: אנחנו מתגאים בזה כלפי כל אומות העולם.

משה גפני: הרי מה המאבק נגד מדינת ישראל היום?

משה גפני: אומרים שיכניעו את ערי הפיתוח, יפילו אותן עם קסאמים ולא עם טילים מאיראן.

משה גפני: שדרות מצילה את מדינת ישראל.

משה גפני: שדרות עומדת בגבורה מול החמאס.

משה גפני: אנחנו עומדים מאחורי גבם ואנחנו אומרים שלא יכניעו את מדינת ישראל כי הנה שדרות.

משה גפני: מגיעים אנשי האוצר ואומרים: לא, עם כל הכבוד הם נשפיל את ראש העיר.

משה גפני: יש גם סף של רגישות במערכת הציבורית שצריכים לחשוב עליה.

משה גפני: אני הולך לדבר פעם נוספת עם שר האוצר.

משה גפני: זאת בושה למדינה שזאת תמונת המצב.

משה גפני: אני רוצה להציע הצעה עליה דיבר אתי שלמה בוחבוט.

משה גפני: רוצים לשים חשב מלווה בתוכנית הבראה?

משה גפני: צריך שיוקם צוות של שלושה אנשים.

משה גפני: אני מקבל את ההצעה הזאת.

משה גפני: צריך לשקול אותה.

משה גפני: אני גם אדבר עם שר הפנים על העניין.

משה גפני: אני מבקש מכם את הנושא של שדרות להוריד מסדר היום.

משה גפני: יש תוכנית הבראה, העליתם נקודות, שבו עם ראש העיר.

משה גפני: על הבעיות האלה, הוא משיב ופותר אותן.

יעקב אדרי: הוא גם יודע לפתור אותן.

משה גפני: הוא גם יודע לפתור אותן.

משה גפני: הוא הוכיח את עצמו בשנים שהוא ראש העיר.

משה גפני: אני מבקש.

משה גפני: זאת החלטת הוועדה.

משה גפני: אין לנו סמכות אבל אל תעלו את העצבים שלי לגבהים שכבר אני לא אשלוט עליהם.

משה גפני: אני מאוד מבקש להוריד את החשב המלווה.

משה גפני: הוא לא מסכים וגם אם הוא הסכים, אנחנו מתנגדים.

משה גפני: תבחנו את זה במשך חצי שנה-שנה, תבחנו האם באמת הולך לקרות שם משהו.

משה גפני: העיר מתנהלת למופת.

משה גפני: הייתי שם כמה פעמים.

משה גפני: העיר מתנהלת למופת ואני יודע מה הממשלה עשתה לו.

משה גפני: אני לא מקבל את העמדה שזה משיקולים פוליטיים, אף על פי שיש חשד גדול לשיקולים פוליטיים.

משה גפני: אני לא מקבל את זה.

משה גפני: השיקולים הם מקצועיים אבל עם מרובעות ועם קיבוע שהוא בלתי מתקבל על הדעת.

משה גפני: שדרות היא סמל של מדינת ישראל.

משה גפני: היא סמל.

משה גפני: אנחנו צריכים לשאת אותו על כפיים, את התושבים של שדרות, את ראש העיר ואת האנשים שיושבים במועצת העיר.

משה גפני: זאת ההחלטה שלנו.

משה גפני: אני מבקש שתגידו את זה לשר וגם אני אומר לו את זה.

משה גפני: אוי ואבוי אם אתם תשאירו את החשב המלווה.

משה גפני: אני אומר לכם.

משה גפני: זה יעלה את חברי הוועדה לטורים כאלה שלא ישתלם לכם בסוף, אלא אם כן תבואו עם טענות מקצועיות שראש העיר לא עומד בהן.

משה גפני: בנושא של תשלומי הארנונה שלא כדין, אם התשובות לא מספקות, תגידו.

משה גפני: לא משתף פעולה עם המבקר, תגידו.

משה גפני: מעלה את הנושא של השכר באופן כזה שהעובדים שם מבזבזים את הכסף, תגידו.

קרן טרנר: אמרנו.

משה גפני: בסדר, אז אמרתם.

קרן טרנר: אנחנו נשענים על דוח.

משה גפני: קרן, אני לא מבקש ממך תשובה.

משה גפני: אני מבקש שתגידו לשר, תגידו לממונים עליכם, אני מבקש תשובה בתוך כמה ימים האם נמשך החשב המלווה, כן או לא, בשדרות.

משה גפני: זה הכול.

משה גפני: אם נמשך, תגידו מה הסיבות.

משה גפני: שר הפנים מבקש, ועדת הכספים מבקשת, אני מבקש.

משה גפני: תסרבו לבקשה הזאת, זה ישתלם לכם.

משה גפני: תודה רבה.